ประกาศคณะกรรมการกํากับตลาดทุนที่ ทด. 2/2554เรื่อง ข้อกําหนดที่เกี่ยวกับการออกและเสนอขายศุกูก และการเปิดเผยข้อมูล\_\_\_\_\_\_\_\_\_\_\_\_\_\_\_\_\_อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 35 มาตรา 56 มาตรา 67 และมาตรา 69 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการกํากับตลาดทุนออกข้อกําหนดไว้ดังต่อไปนี้ข้อ ๑ ในประกาศนี้และในแบบแนบท้ายประกาศนี้(1) "ศุกูก" (Sukuk) หมายความว่า ตราสารทางการเงินที่มีลักษณะดังต่อไปนี้ (ก) เป็นใบทรัสต์ที่ออกโดยทรัสตีผู้ออกศุกูก (ข) มีการกําหนดโครงสร้างของการทําธุรกรรมของกองทรัสต์เพื่อนําเงินที่ได้จากการออกตราสารไปหาประโยชน์ในรูปแบบที่เป็นไปตามหลักศาสนาอิสลาม และ (ค) มีการกําหนดไว้ล่วงหน้าอย่างชัดเจนเกี่ยวกับเงื่อนไขการคืนเงินลงทุนและอัตราหรือสัดส่วนการจ่ายผลประโยชน์ตอบแทนที่กองทรัสต์จะได้รับจากผู้ระดมทุนเพื่อประโยชน์ของผู้ถือตราสาร และมีการกําหนดเงื่อนไขการคืนเงินลงทุนและอัตราหรือสัดส่วนการจ่ายผลประโยชน์ตอบแทนที่กองทรัสต์จะจ่ายให้แก่ผู้ถือตราสารด้วย ซึ่งการกําหนดอัตราหรือสัดส่วนการจ่ายผลประโยชน์ตอบแทนดังกล่าวเป็นไปตามหลักศาสนาอิสลาม(2) "ศุกูกระยะสั้น" หมายความว่า ศุกูกที่มีกําหนดเวลาคืนเงินลงทุนไม่เกินสองร้อยเจ็ดสิบวันนับแต่วันที่ออกศุกูก(3) "ศุกูกระยะสั้นที่ออกใหม่แบบเป็นโครงการ" หมายความว่า ศุกูกระยะสั้นที่ออกใหม่ซึ่งได้รับอนุญาตจากสํานักงานให้เสนอขายได้หลายครั้งโดยไม่ต้องยื่นคําขออนุญาตอีกตามเงื่อนไขที่กําหนดในประกาศนี้(4) "ผู้ระดมทุน" (Originator หรือ Obligor) หมายความว่า กิจการที่ได้ใช้ประโยชน์จากเงินที่ได้จากการขายศุกูกซึ่งอาจเป็นบุคคลเดียวกันกับทรัสตีผู้ออกศุกูกก็ได้ (5) "กองทรัสต์" หมายความว่า ทรัสต์ที่จัดตั้งขึ้นตามกฎหมายว่าด้วยทรัสต์เพื่อธุรกรรมในตลาดทุนซึ่งเกี่ยวข้องกับการออกศุกูก (6) "ผู้ถือศุกูก" หมายความว่า ผู้ถือหลักทรัพย์ประเภทใบทรัสต์ที่จะได้รับประโยชน์จากกองทรัสต์เนื่องจากการออกศุกูกนั้น(7) "ทรัสตีผู้ออกศุกูก" (Asset trustee) หมายความว่า ทรัสตีที่เป็นผู้ออกและเสนอขายศุกูกตามประกาศนี้ และเป็นผู้ถือกรรมสิทธิ์หรือมีสิทธิในทรัพย์สินของกองทรัสต์ตามกฎหมายเพื่อประโยชน์ของผู้ถือศุกูก(8) "ศุกูกทรัสตี" (Sukuk trustee) หมายความว่า ทรัสตีที่ทําหน้าที่ดูแลรักษาสิทธิประโยชน์ของผู้ถือศุกูก(9) "ที่ปรึกษาชะรีอะฮ์" (Shariah advisor) หมายความว่า ที่ปรึกษาซึ่งทําหน้าที่พิจารณาธุรกรรมตามหลักศาสนาอิสลาม(10) "ผู้ขออนุญาต" หมายความว่า ผู้ที่ประสงค์จะออกและเสนอขายศุกูกซึ่งได้ยื่นคําขออนุญาตเสนอขายศุกูกตามประกาศนี้(11) "สมาคมตลาดตราสารหนี้ไทย" หมายความว่า สมาคมตลาดตราสารหนี้ไทยที่ได้รับใบอนุญาตและจดทะเบียนกับสํานักงาน (12) "แบบแสดงรายการข้อมูล" หมายความว่า แบบแสดงรายการข้อมูลการเสนอขายศุกูก(13) "ประกาศเกี่ยวกับการกําหนดค่าธรรมเนียม" หมายความว่า ประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดค่าธรรมเนียมเกี่ยวกับการขออนุญาตเสนอขายหลักทรัพย์ที่ออกใหม่ และการขออนุมัติโครงการแปลงสินทรัพย์เป็นหลักทรัพย์(14) คําว่า "ผู้ลงทุนสถาบัน" "ผู้ลงทุนรายใหญ่" "บริษัทจดทะเบียน" "บริษัทใหญ่" "บริษัทย่อย" "บริษัทร่วม" "บุคคลที่อาจมีความขัดแย้ง" "ผู้บริหาร" "ผู้ถือหุ้นรายใหญ่" "ผู้มีอํานาจควบคุม" "ผู้ที่เกี่ยวข้อง" "การจัดอันดับความน่าเชื่อถือ" "ข้อมูลอิเล็กทรอนิกส์" และ "งบการเงินรวม" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามในประกาศเกี่ยวกับการออกและเสนอขายตราสารหนี้ทุกประเภทโดยอนุโลมและในกรณีที่ผู้ออกศุกูกเป็นนิติบุคคลแยกต่างหากจากผู้ระดมทุน ให้คําว่า "ผู้ออกตราสารหนี้" ตามประกาศดังกล่าว หมายความรวมถึงผู้ระดมทุนด้วยข้อ ๒ การออกและเสนอขายศุกูกรวมทั้งหน้าที่ภายหลังการเสนอขายให้เป็นไปตามหลักเกณฑ์ดังต่อไปนี้(1) การขออนุญาต การอนุญาตให้เสนอขายศุกูกที่ออกใหม่ และเงื่อนไขที่ต้องปฏิบัติภายหลังได้รับอนุญาต ให้เป็นไปตามหลักเกณฑ์ที่กําหนดในภาค 1(2) การยื่นแบบแสดงรายการข้อมูล ให้เป็นไปตามหลักเกณฑ์ที่กําหนดในภาค 2(3) การจอง การจัดจําหน่าย และการจัดสรรศุกูก ให้เป็นไปตามหลักเกณฑ์ที่กําหนดในภาค 3(4) การเปิดเผยข้อมูลเกี่ยวกับฐานะการเงินและผลการดําเนินงานของทรัสตีผู้ออกศุกูกและผู้ระดมทุน ให้เป็นไปตามหลักเกณฑ์ที่กําหนดในภาค 4ข้อ ๓ ในกรณีที่ทรัสตีผู้ออกศุกูกประกอบธุรกิจเป็นทรัสตีตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ในการขออนุญาตและการอนุญาตให้ประกอบธุรกิจเป็นทรัสตี ให้หน้าที่และความรับผิดชอบของทรัสตีผู้ออกศุกูกดังกล่าวจํากัดเฉพาะที่เกี่ยวกับการออกศุกูกเท่านั้น ภาค ๑ การขออนุญาต การอนุญาตให้เสนอขายศุกูกที่ออกใหม่ และเงื่อนไขที่ต้องปฏิบัติภายหลังได้รับอนุญาต \_\_\_\_\_\_\_\_\_\_\_\_\_\_\_\_\_\_\_ข้อ ๔ การขออนุญาตและการอนุญาตให้เสนอขายศุกูกที่ออกใหม่ ให้เป็นไปตามหลักเกณฑ์ดังนี้(1) การเสนอขายศุกูกแก่ประชาชนทั่วไปในประเทศไทย ให้ปฏิบัติตามหลักเกณฑ์ในหมวด 1 และหมวด 2 (2) การเสนอขายศุกูกในวงจํากัดในประเทศไทย ให้ปฏิบัติตามหลักเกณฑ์ในหมวด 1 และหมวด 3 (3) การเสนอขายศุกูกต่อผู้ลงทุนในต่างประเทศ ให้ปฏิบัติตามหลักเกณฑ์ในหมวด 4หมวด ๑ ข้อกําหนดสําหรับการเสนอขายศุกูกในประเทศไทย \_\_\_\_\_\_\_\_\_\_\_\_\_\_\_\_\_\_\_\_\_\_ส่วน ๑ ลักษณะของศุกูก \_\_\_\_\_\_\_\_\_\_\_\_\_\_\_ข้อ ๕ ศุกูกที่ออกตามหมวดนี้ต้องมีคําเรียกชื่อเป็นการเฉพาะเพื่อประโยชน์ในการอ้างอิงถึงศุกูกที่เสนอขายในแต่ละรุ่น ทั้งนี้ คําเรียกชื่อศุกูกดังกล่าวต้องแสดงถึงปีที่ครบกําหนดอายุศุกูกและลักษณะพิเศษของศุกูก (ถ้ามี) ไว้โดยชัดเจน เช่น ศุกูกที่ครบกําหนดอายุเมื่อผู้ระดมทุนเลิกกิจการ (perpetual sukuk) ซึ่งผู้ถือศุกูกไม่มีสิทธิเรียกร้องให้ทรัสตีผู้ออกศุกูกคืนเงินลงทุนก่อนผู้ระดมทุนเลิกกิจการ หรือผู้ถือศุกูกมีสิทธิเรียกร้องให้ทรัสตีผู้ออกศุกูกคืนเงินลงทุนก่อนผู้ระดมทุนเลิกกิจการได้เฉพาะเมื่อเป็นไปตามเงื่อนไขระยะเวลาที่กําหนดไว้อย่างชัดเจนข้อ ๖ ในกรณีที่จะเรียกศุกูกที่เสนอขายว่าศุกูกด้อยสิทธิ ศุกูกนั้นจะต้องไม่มีประกันและสัญญาก่อตั้งทรัสต์ได้กําหนดให้กองทรัสต์มีสิทธิในการรับชําระเงินด้อยกว่าเจ้าหนี้สามัญทั่วไปของผู้ระดมทุน อย่างน้อยในกรณีดังต่อไปนี้(1) ผู้ระดมทุนถูกพิทักษ์ทรัพย์หรือถูกศาลพิพากษาให้ล้มละลาย หรือ(2) มีการชําระบัญชีเพื่อเลิกกิจการของผู้ระดมทุนข้อ ๗ ในกรณีเป็นการเสนอขายศุกูกมีประกัน ให้นําหลักเกณฑ์ตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ ในส่วนที่เกี่ยวกับลักษณะของหุ้นกู้มีประกัน การดําเนินการให้ทรัพย์สินหรือการค้ําประกันสามารถบังคับได้ตามกฎหมายในฐานะที่เป็นหลักประกัน และการประเมินมูลค่าของหลักประกัน มาใช้บังคับด้วยโดยอนุโลมข้อ ๘ ศุกูกที่ออกตามหมวดนี้ต้องมีข้อตกลงให้ชําระค่าศุกูกให้แก่ทรัสตีผู้ออกศุกูกเป็นสกุลเงินบาทส่วน ๒ ข้อกําหนดเกี่ยวกับร่างสัญญาก่อตั้งทรัสต์และผู้ที่เกี่ยวข้อง \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๙ ร่างสัญญาก่อตั้งทรัสต์สําหรับการออกและเสนอขายศุกูก ให้มีรายการตามที่กําหนดไว้ในประกาศสํานักงานว่าด้วยข้อกําหนดเพิ่มเติมที่เกี่ยวกับการออกและเสนอขายศุกูก โดยต้องมีรายการขั้นต่ําดังต่อไปนี้ (1) วัตถุประสงค์ในการออกและเสนอขายศุกูก (2) โครงสร้าง วิธีการ และธุรกรรม (ถ้ามี) ที่กองทรัสต์จะนําเงินที่ได้จากการเสนอขายศุกูกไปลงทุนหรือหาประโยชน์ โดยต้องระบุให้ชัดเจนว่ากองทรัสต์จะนําเงินไปลงทุนหรือหาประโยชน์จากผู้ระดมทุนในลักษณะใด และเป็นไปตามหลักการประเภทใดของศาสนาอิสลาม (3) ข้อกําหนดเกี่ยวกับเงื่อนไขการคืนเงินลงทุน และอัตราหรือสัดส่วนการจ่ายผลประโยชน์ตอบแทนที่กองทรัสต์จะได้รับจากผู้ระดมทุนเพื่อประโยชน์ของผู้ถือศุกูก (4) ข้อกําหนดเกี่ยวกับเงื่อนไขการคืนเงินลงทุน และอัตราหรือสัดส่วนการจ่ายผลประโยชน์ตอบแทนที่กองทรัสต์จะจ่ายให้แก่ผู้ถือศุกูก (5) การดําเนินการเกี่ยวกับการเปลี่ยนแปลงแก้ไขและการเลิกสัญญาก่อตั้งทรัสต์ (6) ข้อกําหนดเกี่ยวกับการจัดให้มีศุกูกทรัสตีซึ่งทําหน้าที่ดูแลรักษาสิทธิประโยชน์ของผู้ถือศุกูกให้เป็นไปตามสัญญาก่อตั้งทรัสต์ตลอดอายุของศุกูก (7) สิทธิหน้าที่และความผูกพันของทรัสตีผู้ออกศุกูก ศุกูกทรัสตี ผู้ระดมทุน และผู้ถือศุกูกเพื่อประโยชน์ในการพิจารณาคําว่า "สัญญาก่อตั้งทรัสต์" ตามวรรคหนึ่งและที่จะกล่าวต่อไปในประกาศนี้ ให้คําดังกล่าวหมายความรวมถึงหนังสือแสดงเจตนาก่อตั้งทรัสต์ในกรณีที่ผู้ก่อตั้งทรัสต์และทรัสตีเป็นบุคคลเดียวกันด้วยข้อ ๑๐ ผู้ระดมทุนต้องเป็นกิจการที่มีลักษณะอย่างใดอย่างหนึ่งดังต่อไปนี้ (1) เป็นบริษัทจํากัดหรือบริษัทมหาชนจํากัดที่จัดตั้งขึ้นตามกฎหมายไทย (2) เป็นนิติบุคคลที่มีกฎหมายเฉพาะจัดตั้งขึ้น (3) เป็นสาขาธนาคารพาณิชย์ต่างประเทศที่ได้รับอนุญาตให้ประกอบธุรกิจธนาคารพาณิชย์ตามกฎหมายว่าด้วยธุรกิจสถาบันการเงินผู้ระดมทุนตามวรรคหนึ่งต้องได้รับมติโดยชัดแจ้งจากคณะกรรมการของผู้ระดมทุนให้ระดมทุนด้วยวิธีการออกศุกูกได้ เว้นแต่ผู้ระดมทุนเป็นบริษัทมหาชนจํากัดตามวรรคหนึ่ง (1) ต้องได้รับมติของที่ประชุมผู้ถือหุ้นด้วยคะแนนเสียงไม่น้อยกว่าสามในสี่ของจํานวนเสียงทั้งหมดของผู้ถือหุ้นซึ่งมาประชุมและมีสิทธิออกเสียง ข้อ ๑๑ การทําธุรกรรมที่เกี่ยวข้องกับการออกศุกูกใดซึ่งเข้าเงื่อนไขที่ต้องได้รับมติจากคณะกรรมการของกิจการหรือจากที่ประชุมผู้ถือหุ้นตามกฎหมายว่าด้วยบริษัทมหาชนจํากัด หรือตามหมวด 3/1 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 การขอมติดังกล่าวผู้ระดมทุนอาจกระทําไปพร้อมกับการขอมติตามข้อ 10 วรรคสองก็ได้ข้อ ๑๒ ผู้ขออนุญาตต้องได้รับมติโดยชัดแจ้งจากคณะกรรมการของผู้ขออนุญาตให้ออกศุกูกได้ และต้องเป็นทรัสตีตามกฎหมายว่าด้วยทรัสต์เพื่อธุรกรรมในตลาดทุน ทั้งนี้ ในกรณีที่ผู้ขออนุญาตยังมิได้รับอนุญาตให้เป็นทรัสตีตามกฎหมายว่าด้วยทรัสต์เพื่อธุรกรรมในตลาดทุน ผู้ขออนุญาตต้องขออนุญาตเป็นทรัสตีผู้ออกศุกูกตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์เกี่ยวกับการเป็นทรัสตีในธุรกรรมที่เกี่ยวกับศุกูกข้อ ๑๓ ศุกูกทรัสตีต้องเป็นผู้ที่ได้รับอนุญาตให้ประกอบธุรกิจเป็นทรัสตีตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ในการขออนุญาตและการอนุญาตให้ประกอบธุรกิจเป็นทรัสตีข้อ ๑๔ ในกรณีที่ผู้ขออนุญาตต้องจัดให้มีที่ปรึกษาชะรีอะฮ์เพื่อให้ความเห็นว่าศุกูกที่ขออนุญาตเป็นไปตามหลักศาสนาอิสลาม ให้สํานักงานมีอํานาจประกาศกําหนดลักษณะหรือคุณสมบัติของที่ปรึกษาชะรีอะฮ์ที่จะสามารถให้ความเห็นดังกล่าวได้ ส่วน ๓ อํานาจของสํานักงานที่เกี่ยวกับการขออนุญาต และการอนุญาต \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๑๕ ในกรณีที่ปรากฏข้อเท็จจริงต่อสํานักงานที่เป็นเหตุอันควรสงสัยดังต่อไปนี้ สํานักงานอาจไม่อนุญาตให้เสนอขายศุกูกตามคําขออนุญาตได้(1) ผู้ขออนุญาต ผู้ระดมทุน ตลอดจนลักษณะหรือข้อตกลงอื่นที่เกี่ยวข้องกับการออกศุกูกมีลักษณะหรือรูปแบบเป็นไปตามหลักเกณฑ์หรือเงื่อนไขที่จะได้รับอนุญาตตามประกาศนี้ แต่มีข้อเท็จจริงซึ่งทําให้พิจารณาได้ว่าความมุ่งหมายหรือเนื้อหาสาระที่แท้จริง (substance) ของการเสนอขายศุกูกนั้นเข้าลักษณะเป็นการหลีกเลี่ยงบทบัญญัติตามกฎหมายว่าด้วยหลักทรัพย์และตลาดหลักทรัพย์ หรือประกาศนี้ (2) การเสนอขายศุกูกอาจขัดต่อนโยบายสาธารณะหรือนโยบายของรัฐ(3) การเสนอขายศุกูกอาจก่อให้เกิดผลกระทบต่อความน่าเชื่อถือต่อตลาดทุนไทยโดยรวม หรือ(4) การเสนอขายศุกูกอาจก่อให้เกิดความเสียหายต่อผู้ลงทุนโดยรวม หรืออาจทําให้ผู้ลงทุนโดยรวมไม่ได้รับความเป็นธรรม หรือผู้ลงทุนอาจไม่ได้รับข้อมูลที่ถูกต้องหรือเพียงพอประกอบการตัดสินใจลงทุนข้อ ๑๖ ในกรณีที่เข้าลักษณะอย่างหนึ่งอย่างใดดังต่อไปนี้ สํานักงานอาจผ่อนผันไม่นําหลักเกณฑ์ตามประกาศนี้มาใช้พิจารณาคําขออนุญาต หรือไม่นําเงื่อนไขตามประกาศนี้มาใช้บังคับกับการเสนอขายศุกูกที่ได้รับอนุญาตได้ (1) มีข้อเท็จจริงที่ชัดเจนซึ่งทําให้พิจารณาได้ว่าหลักเกณฑ์หรือเงื่อนไขที่จะผ่อนผันให้ไม่มีนัยสําคัญสําหรับการพิจารณาอนุญาตในกรณีนั้น และประโยชน์ที่จะได้ไม่คุ้มค่ากับต้นทุนในการปฏิบัติให้เป็นไปตามหลักเกณฑ์หรือเงื่อนไขดังกล่าว(2) ผู้ขออนุญาตหรือผู้ระดมทุนมีข้อจํากัดตามกฎหมายอื่นที่ทําให้ไม่สามารถปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน(3) ผู้ขออนุญาตหรือผู้ระดมทุนมีมาตรการอื่นที่เพียงพอ และสามารถทดแทนการปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน การผ่อนผันตามวรรคหนึ่งให้คํานึงถึงความเหมาะสมและความเพียงพอของข้อมูลประกอบการตัดสินใจลงทุนและมาตรการคุ้มครองผู้ลงทุนเป็นสําคัญ ทั้งนี้ สํานักงานอาจกําหนดเงื่อนไขให้ผู้ขออนุญาตหรือผู้ระดมทุนต้องปฏิบัติด้วยก็ได้หมวด ๒ การเสนอขายศุกูกแก่ประชาชนทั่วไปในประเทศไทย \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๑๗ ผู้ที่ประสงค์จะเสนอขายศุกูกที่ออกใหม่แก่ประชาชนทั่วไป ให้ยื่นคําขออนุญาตพร้อมทั้งเอกสารตามข้อ 18 ต่อสํานักงาน โดยให้ชําระค่าธรรมเนียมการยื่นคําขออนุญาตเสนอขายศุกูกที่ออกใหม่ดังกล่าวตามอัตราที่กําหนดไว้ในประกาศเกี่ยวกับการกําหนดค่าธรรมเนียม ทั้งนี้ ไม่ว่าจะเป็นการยื่นคําขออนุญาตเสนอขายศุกูกที่ออกใหม่เป็นรายครั้ง หรือเป็นการยื่นคําขออนุญาตเสนอขายศุกูกระยะสั้นที่ออกใหม่แบบเป็นโครงการคําขออนุญาตและเอกสารหลักฐานประกอบคําขออนุญาตอื่นใดนอกเหนือจากเอกสารที่กําหนดตามข้อ 18 ให้เป็นไปตามหลักเกณฑ์ เงื่อนไข และวิธีการที่สํานักงานประกาศกําหนดคําขออนุญาตตามวรรคหนึ่งต้องมีที่ปรึกษาทางการเงินที่มีรายชื่ออยู่ในบัญชีที่สํานักงานให้ความเห็นชอบเป็นผู้ร่วมจัดทําและรับรองข้อมูลตามที่กําหนดในหมวดนี้ ในกรณีที่ผู้ระดมทุนและผู้ขออนุญาตมิได้เป็นบุคคลเดียวกัน ผู้ระดมทุนต้องยื่นคําขออนุญาตร่วมกับผู้ขออนุญาตด้วยข้อ ๑๘ ผู้ที่ประสงค์จะเสนอขายศุกูกที่ออกใหม่แก่ประชาชนทั่วไป ให้ยื่นเอกสารดังต่อไปนี้ มาพร้อมกับคําขออนุญาตตามข้อ 17 (1) คําขออนุญาตเป็นทรัสตีผู้ออกศุกูก เฉพาะกรณีที่ผู้ขออนุญาตยังมิได้รับอนุญาตให้เป็นทรัสตี (2) ร่างสัญญาก่อตั้งทรัสต์เพื่อรองรับการออกศุกูก (3) หนังสือรับรองของที่ปรึกษาทางการเงินที่ร่วมจัดทําคําขออนุญาตเสนอขายศุกูกที่ออกใหม่ซึ่งรับรองอย่างน้อยในประเด็นดังต่อไปนี้ (ก) การขออนุญาตเสนอขายศุกูกนี้เป็นไปตามหลักเกณฑ์ที่กําหนดในประกาศนี้ครบถ้วนแล้ว (ข) ข้อมูลและข้อความที่ปรากฏในคําขออนุญาตถูกต้อง ครบถ้วน และไม่มีข้อความที่อาจทําให้สําคัญผิด ทั้งนี้ การรับรองข้อมูลและข้อความในกรณีนี้อาจจํากัดการรับรอง โดยไม่รวมถึงการรับรองความถูกต้องครบถ้วนเกี่ยวกับความเห็นของที่ปรึกษาชะรีอะฮ์ก็ได้ (ค) การคัดเลือกที่ปรึกษากฎหมายและที่ปรึกษาชะรีอะฮ์ซึ่งให้ความเห็นเกี่ยวกับการออกศุกูกนี้ ได้คํานึงถึงความรู้ ความสามารถ ประสบการณ์ในวิชาชีพ และสามารถให้ความเห็นได้อย่างเหมาะสมแล้ว โดยที่ปรึกษาชะรีอะฮ์มีคุณสมบัติไม่ขัดต่อหลักเกณฑ์ที่สํานักงานประกาศกําหนด(4) สําเนาความเห็นของที่ปรึกษาชะรีอะฮ์ข้อ ๑๙ ให้นําหลักเกณฑ์ในเรื่องดังต่อไปนี้ ตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ มาใช้บังคับด้วยโดยอนุโลม(1) การรับผิดชอบค่าใช้จ่ายกรณีสํานักงานไปเยี่ยมชมกิจการ(2) การแจ้งให้ผู้ยื่นคําขอมาชี้แจงหรือส่งเอกสารหลักฐานอื่นเพิ่มเติมข้อ ๒๐ ให้สํานักงานแจ้งผลการพิจารณาคําขออนุญาตเสนอขายศุกูกที่ออกใหม่ภายในสามสิบวันนับแต่วันที่สํานักงานได้รับเอกสารหลักฐานครบถ้วนข้อ ๒๑ ผู้ที่ยื่นคําขออนุญาตตามข้อ 17 จะได้รับอนุญาตให้เสนอขายศุกูกที่ออกใหม่เป็นรายครั้ง หรือได้รับอนุญาตให้เสนอขายศุกูกระยะสั้นที่ออกใหม่แบบเป็นโครงการต่อเมื่อเป็นไปตามหลักเกณฑ์ตามส่วนที่ 1 และส่วนที่ 2 แล้วส่วน ๑ การให้ความเห็นของผู้ที่เกี่ยวข้อง \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ข้อ ๒๒ ผู้ขออนุญาตต้องจัดให้มีที่ปรึกษากฎหมายที่ให้ความเห็นว่าร่างสัญญาก่อตั้งทรัสต์นั้นสามารถบังคับได้ตามกฎหมาย ในกรณีที่มีความจําเป็นเพื่อประโยชน์ของผู้ลงทุน สํานักงานอาจกําหนดให้ผู้ขออนุญาตจัดให้มีความเห็นของที่ปรึกษากฎหมายเพิ่มเติมในประเด็นอื่นที่เกี่ยวข้องด้วยก็ได้ข้อ ๒๓ ผู้ขออนุญาตต้องรับรองว่าศุกูกที่ขออนุญาตได้ผ่านการพิจารณาของที่ปรึกษาชะรีอะฮ์ ซึ่งให้ความเห็นว่าศุกูกดังกล่าวมีลักษณะเป็นไปตามหลักศาสนาอิสลามแล้ว ส่วน ๒ หลักเกณฑ์เกี่ยวกับผู้ขออนุญาตและผู้ระดมทุน \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๒๔ ให้นําหลักเกณฑ์ในเรื่องลักษณะของผู้ขออนุญาตที่จะได้รับอนุญาตให้เสนอขายตราสารหนี้ที่ออกใหม่ในการเสนอขายตราสารหนี้ในกรณีทั่วไปตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ มาใช้บังคับกับลักษณะของผู้ขออนุญาตและผู้ระดมทุนด้วยโดยอนุโลม ในกรณีที่ผู้ขออนุญาตเป็นนิติบุคคลแยกต่างหากจากผู้ระดมทุน ผู้ขออนุญาตและผู้ระดมทุนต้องใช้รอบระยะเวลาบัญชีเดียวกันส่วน ๓ เงื่อนไขที่ต้องปฏิบัติภายหลังได้รับอนุญาต \_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๒๕ ทรัสตีผู้ออกศุกูกต้องดําเนินการดังต่อไปนี้ โดยให้นําหลักเกณฑ์ตามประกาคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ที่เกี่ยวข้องกับเรื่องดังกล่าว มาใช้บังคับโดยอนุโลม(1) การจัดให้มีการจัดอันดับความน่าเชื่อถือของศุกูกก่อนการเสนอขายศุกูกในแต่ละครั้งและอย่างต่อเนื่องจนกว่าสิทธิของผู้ถือศุกูกจะระงับลง (2) การยื่นคําขอให้สมาคมตลาดตราสารหนี้ไทยพิจารณารับขึ้นทะเบียนศุกูกข้อ ๒๖ ทรัสตีผู้ออกศุกูกต้องดําเนินการหรือปฏิบัติตามเงื่อนไขดังต่อไปนี้ (1) จัดให้มีศุกูกทรัสตีและจัดทําสัญญาก่อตั้งทรัสต์ให้เป็นไปตามสาระที่ผ่านการพิจารณาของสํานักงานแล้ว โดยต้องจัดทําสัญญาก่อตั้งทรัสต์และจัดส่งคู่ฉบับสัญญาดังกล่าวต่อสํานักงานก่อนเริ่มการเสนอขายศุกูก (2) ดําเนินการให้ใบจองซื้อมีข้อความที่มีนัยสําคัญว่าการลงนามจองซื้อหรือสั่งซื้อศุกูกนี้ มีผลเท่ากับผู้ซื้อยินยอมผูกพันตามสัญญาก่อตั้งทรัสต์ของศุกูกนั้น (3) ปฏิบัติหน้าที่ให้เป็นไปตามหลักเกณฑ์ที่กําหนดในประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์เกี่ยวกับการเป็นทรัสตีในธุรกรรมที่เกี่ยวกับศุกูก(4) ในกรณีที่มีการแก้ไขเพิ่มเติมสัญญาก่อตั้งทรัสต์ การแก้ไขเพิ่มเติมดังกล่าวต้องเป็นไปตามเงื่อนไขที่กําหนดไว้ในสัญญาก่อตั้งทรัสต์และไม่ขัดหรือแย้งกับข้อกําหนดของประกาศนี้ และให้ส่งคู่ฉบับสัญญาซึ่งได้แก้ไขเพิ่มเติมนั้นให้สํานักงานภายในสิบห้าวันนับแต่วันที่ลงนามหรือวันที่มีการแก้ไขเพิ่มเติม แล้วแต่กรณี เพื่อให้ผู้ลงทุนสามารถตรวจสอบดูได้ และในกรณีที่เป็นการแก้ไขเพิ่มเติมสัญญาก่อตั้งทรัสต์ที่มีผลต่อผลประโยชน์ตอบแทนหรือการคืนเงินลงทุนของศุกูก ให้ทรัสตีผู้ออกศุกูกส่งสําเนาสัญญาการแก้ไขเพิ่มเติมดังกล่าวต่อสมาคมตลาดตราสารหนี้ไทยในเวลาเดียวกันนั้นด้วย(5) ในกรณีที่มีการแก้ไขเพิ่มเติมสัญญาก่อตั้งทรัสต์ซึ่งต้องได้รับมติจากที่ประชุมผู้ถือศุกูก หนังสือนัดประชุมผู้ถือศุกูกต้องระบุอย่างชัดเจนถึงสาเหตุแห่งการแก้ไขเพิ่มเติมสัญญาและผลกระทบที่เกิดขึ้นหรืออาจเกิดขึ้นกับผู้ถือศุกูกเพื่อเป็นข้อมูลประกอบการตัดสินใจของผู้ถือศุกูกด้วย(6) ในกรณีที่มีการเปลี่ยนแปลงศุกูกทรัสตีตามที่สัญญาก่อตั้งทรัสต์หรือกฎหมายกําหนดให้ทรัสตีผู้ออกศุกูกแจ้งการเปลี่ยนแปลงดังกล่าวให้ผู้ถือศุกูกทราบภายในระยะเวลาที่กําหนดไว้ใน สัญญาก่อตั้งทรัสต์ และให้แจ้งต่อสํานักงานตามวิธีการที่สํานักงานกําหนดภายในระยะเวลาเดียวกันนั้นด้วยข้อ ๒๗ ในกรณีที่สํานักงานอนุญาตให้เสนอขายศุกูกระยะสั้นที่ออกใหม่แบบเป็นโครงการ ทรัสตีผู้ออกศุกูกสามารถเสนอขายศุกูกระยะสั้นที่ออกใหม่ภายใต้โครงการดังกล่าวได้โดยไม่จํากัดจํานวนครั้งหรือรุ่นที่เสนอขายแต่ต้องอยู่ภายใต้เงื่อนไขดังต่อไปนี้ (1) ศุกูกระยะสั้นที่เสนอขายในแต่ละครั้งหรือแต่ละรุ่นเป็นประเภทและชนิดเดียวกัน รวมทั้งมีข้อผูกพันเกี่ยวกับการออกศุกูกระยะสั้นเป็นอย่างเดียวกัน แต่ไม่รวมถึงข้อผูกพันเกี่ยวกับผลประโยชน์ตอบแทนและอายุของศุกูก(2) ระยะเวลาการเสนอขายในแต่ละครั้งหรือแต่ละรุ่นอยู่ในช่วงหนึ่งปีนับแต่วันที่แบบแสดงรายการข้อมูลที่ยื่นไว้ตามข้อ 45 มีผลใช้บังคับ(3) มูลค่าการเสนอขายครั้งใดเมื่อรวมกับศุกูกระยะสั้นอื่นที่ยังไม่ครบอายุ มีมูลค่าไม่เกินกว่ามูลค่าที่ระบุไว้ในแบบแสดงรายการข้อมูลที่ได้ยื่นไว้ตามข้อ 45ข้อ ๒๘ ให้การอนุญาตเสนอขายศุกูกระยะสั้นที่ออกใหม่แบบเป็นโครงการสิ้นสุดลงเมื่อมีกรณีดังต่อไปนี้(1) ทรัสตีผู้ออกศุกูกหรือผู้ระดมทุนมีลักษณะไม่เป็นไปตามข้อ 24(2) ทรัสตีผู้ออกศุกูกไม่ปฏิบัติให้เป็นไปตามที่กําหนดในข้อ 27หมวด ๓ การเสนอขายศุกูกในวงจํากัดในประเทศไทย \_\_\_\_\_\_\_\_\_\_\_\_\_\_\_\_\_\_\_\_\_ข้อ ๒๙ การพิจารณาลักษณะการเสนอขายศุกูกในวงจํากัด ให้นําหลักเกณฑ์การพิจารณาลักษณะการขายในวงจํากัดของการเสนอขายหุ้นกู้และหลักเกณฑ์ที่เกี่ยวข้องตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ มาใช้บังคับโดยอนุโลมส่วน ๑ การจดข้อจํากัดการโอน และการอนุญาต \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๓๐ ผู้ที่ประสงค์จะเสนอขายศุกูกที่ออกใหม่ในวงจํากัด หากได้จดข้อจํากัดการโอนศุกูกที่จะเสนอขายกับสํานักงานแล้ว ให้ถือว่าผู้นั้นได้รับอนุญาตจากสํานักงานให้เสนอขายศุกูกที่ออกใหมตามหมวดนี้ โดยการยื่นจดข้อจํากัดการโอนนั้นให้มีเอกสารดังต่อไปนี้(1) คํารับรองว่าผู้ที่ประสงค์จะเสนอขายศุกูกที่ออกใหม่ได้ปฏิบัติให้เป็นไปตามข้อกําหนดในประกาศนี้ และได้ดําเนินการด้วยความระมัดระวังอย่างดีที่สุดแล้วเพื่อให้สัญญาก่อตั้งทรัสต์สามารถบังคับได้ตามกฎหมาย (2) คําขออนุญาตเป็นทรัสตีผู้ออกศุกูก เฉพาะกรณีที่ผู้ที่ประสงค์จะเสนอขายศุกูกที่ออกใหม่ยังไม่ได้รับอนุญาตให้เป็นทรัสตี(3) ร่างสัญญาก่อตั้งทรัสต์เพื่อรองรับการออกศุกูก (4) สําเนาความเห็นของที่ปรึกษาชะรีอะฮ์ซึ่งเห็นว่าศุกูกดังกล่าวมีลักษณะเป็นไปตามหลักศาสนาอิสลามแล้ว (5) หนังสือขอจดข้อจํากัดการโอนศุกูกที่ขออนุญาต(6) เอกสารอื่นใดตามที่สํานักงานประกาศกําหนดเพิ่มเติมข้อ ๓๑ ข้อจํากัดการโอนตามข้อ 30(5) ต้องมีข้อความซึ่งแสดงว่าทรัสตีผู้ออกศุกูกจะไม่รับจดทะเบียนการโอนศุกูกไม่ว่าทอดใด ๆ หากการโอนศุกูกดังกล่าวจะทําให้ศุกูกที่เสนอขายในครั้งนั้นไม่สามารถคงลักษณะการเสนอขายในวงจํากัดได้ตามหมวดนี้ เว้นแต่เป็นการโอนทางมรดกส่วน ๒ เงื่อนไขที่ต้องปฏิบัติภายหลังได้รับอนุญาต \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๓๒ ในกรณีที่เป็นการเสนอขายศุกูกที่ออกใหม่ทั้งจํานวนต่อผู้ลงทุนสถาบันที่จัดตั้งขึ้นตามกฎหมายไทยหรือผู้ลงทุนรายใหญ่ ทรัสตีผู้ออกศุกูกต้องดําเนินการดังต่อไปนี้ โดยให้นําหลักเกณฑ์ตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายตราสารหนี้ที่ออกใหม่ ที่เกี่ยวข้องกับเรื่องที่ต้องดําเนินการดังกล่าวมาใช้บังคับโดยอนุโลม(1) การจัดให้มีการจัดอันดับความน่าเชื่อถือของศุกูกก่อนการเสนอขายศุกูกในแต่ละครั้งและอย่างต่อเนื่องจนกว่าสิทธิของผู้ถือศุกูกจะระงับลง(2) การยื่นคําขอให้สมาคมตลาดตราสารหนี้ไทยพิจารณารับขึ้นทะเบียนศุกูกในกรณีเป็นการเสนอขายศุกูกที่ออกใหม่ในวงจํากัดในกรณีอื่นใดนอกจากการเสนอขายต่อผู้ลงทุนสถาบันหรือผู้ลงทุนรายใหญ่ ทรัสตีผู้ออกศุกูกต้องไม่โฆษณาการเสนอขายศุกูกที่ออกใหม่ และหากจะมีการแจกจ่ายเอกสารประกอบการเสนอขาย ทรัสตีผู้ออกศุกูกต้องแจกจ่ายเอกสารให้เฉพาะบุคคลที่มีลักษณะหรือมีจํานวนอยู่ในวงจํากัดตามที่ได้รับอนุญาตเท่านั้นข้อ ๓๓ ให้นําความในข้อ 26(3) (4) (5) และ (6) มาใช้บังคับกับทรัสตีผู้ออกศุกูกด้วยโดยอนุโลม และทรัสตีผู้ออกศุกูกต้องดําเนินการหรือปฏิบัติตามเงื่อนไขดังต่อไปนี้ด้วย (1) ดําเนินการให้มีการเปิดเผยเรื่องข้อจํากัดการโอนศุกูกในแบบแสดงรายการข้อมูล หรือเอกสารอื่นที่ใช้ในการเสนอขายศุกูกนั้น รวมทั้งในใบศุกูก และในการจัดทําทะเบียนผู้ถือศุกูก ต้องมีการตรวจสอบผู้ขอลงทะเบียน และปฏิบัติให้เป็นไปตามข้อจํากัดการโอนที่สํานักงานรับจดทะเบียนไว้แล้วด้วย (2) แต่งตั้งศุกูกทรัสตีและจัดทําสัญญาก่อตั้งทรัสต์ให้เป็นไปตามสาระของร่างสัญญาก่อตั้งทรัสต์ที่ได้ยื่นไว้ในข้อ 30(3) โดยต้องจัดทําและจัดส่งคู่ฉบับสัญญาดังกล่าวต่อสํานักงานก่อนเริ่มการเสนอขายศุกูก(3) ดําเนินการให้ใบจองซื้อมีข้อความที่มีนัยสําคัญว่าการลงนามจองซื้อหรือสั่งซื้อศุกูกนี้ มีผลเท่ากับผู้ซื้อยินยอมผูกพันอย่างน้อยในเรื่องดังต่อไปนี้ (ก) ยินยอมผูกพันตามสัญญาก่อตั้งทรัสต์ของศุกูกนั้น (ข) รับทราบเรื่องข้อจํากัดการโอนของศุกูกดังกล่าว(4) ดําเนินการให้ศุกูกที่ออกตามหมวดนี้เป็นประเภทระบุชื่อผู้ถือ หมวด ๔ การเสนอขายศุกูกต่อผู้ลงทุนในต่างประเทศ \_\_\_\_\_\_\_\_\_\_\_\_\_\_\_\_\_\_\_ข้อ ๓๔ ศุกูกที่ขออนุญาตเสนอขายตามหมวดนี้ต้องมีลักษณะดังต่อไปนี้ (1) มีข้อตกลงที่จะชําระค่าตอบแทนและคืนเงินลงทุนเป็นสกุลเงินตราต่างประเทศ และ (2) เป็นศุกูกที่เสนอขายต่อผู้ลงทุนในต่างประเทศทั้งจํานวนให้นําความในข้อ 12 และส่วนที่ 3 ของหมวด 1 มาใช้บังคับกับหมวดนี้ด้วยโดยอนุโลมข้อ ๓๕ ให้ผู้ที่ประสงค์จะเสนอขายศุกูกที่ออกใหม่ต่อผู้ลงทุนในต่างประเทศ ยื่นคําขออนุญาตต่อสํานักงานพร้อมทั้งเอกสารหลักฐานตามที่สํานักงานประกาศกําหนด และ ให้ชําระค่าธรรมเนียมการยื่นคําขออนุญาตเสนอขายศุกูกที่ออกใหม่ดังกล่าวตามอัตราที่กําหนดไว้ในประกาศเกี่ยวกับการกําหนดค่าธรรมเนียมข้อ ๓๖ เมื่อผู้ขออนุญาตได้ยื่นคําขออนุญาตแล้ว สํานักงานจะแจ้งผลการพิจารณาคําขออนุญาตภายในสามวันทําการนับแต่วันที่สํานักงานได้รับคําขออนุญาตพร้อมเอกสารหลักฐานที่ครบถ้วนส่วน ๑ หลักเกณฑ์การอนุญาต \_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๓๗ ผู้ยื่นคําขออนุญาตตามข้อ 35 จะได้รับอนุญาตให้เสนอขายศุกูกที่ออกใหม่ต่อเมื่อเป็นไปตามหลักเกณฑ์ดังต่อไปนี้(1) สามารถแสดงได้ว่าการเสนอขายศุกูกที่ออกใหม่ที่ยื่นขออนุญาตจะกระทําต่อผู้ลงทุนในต่างประเทศ(2) สามารถแสดงได้ว่าการซื้อขายหรือการโอนศุกูกที่ยื่นขออนุญาตไม่ว่าทอดใด ๆ จะกระทําในต่างประเทศ(3) รับรองว่าผู้ขออนุญาตได้ปฏิบัติให้เป็นไปตามข้อกําหนดในประกาศนี้ และได้ดําเนินการด้วยความระมัดระวังอย่างดีที่สุดเพื่อให้สัญญาก่อตั้งทรัสต์สามารถบังคับได้ตามกฎหมาย ส่วน ๒ เงื่อนไขที่ต้องปฏิบัติภายหลังได้รับอนุญาต \_\_\_\_\_\_\_\_\_\_\_\_\_\_\_\_\_\_\_\_ข้อ ๓๘ ให้ทรัสตีผู้ออกศุกูกดําเนินการดังต่อไปนี้(1) ส่งสัญญาก่อตั้งทรัสต์ให้สํานักงานก่อนเริ่มการเสนอขายศุกูก(2) รายงานผลการขายศุกูกตามที่สํานักงานประกาศกําหนดโดยรายงานดังกล่าวให้กระทําภายในสิบห้าวันนับแต่วันปิดการเสนอขาย(3) แจ้งให้ธนาคารแห่งประเทศไทยทราบถึงการขายศุกูกต่อผู้ลงทุนในต่างประเทศภายในสามวันทําการนับแต่วันปิดการเสนอขายโดยให้แนบเอกสารประกอบการเสนอขายไปพร้อมกับการแจ้งดังกล่าวด้วยภาค ๒ การยื่นแบบแสดงรายการข้อมูล \_\_\_\_\_\_\_\_\_\_\_\_\_\_\_\_\_ข้อ ๓๙ การเสนอขายศุกูกโดยทรัสตีผู้ออกศุกูกหรือผู้ถือศุกูกให้อยู่ภายใต้บังคับของหมวดนี้ เว้นแต่เป็นกรณีที่ได้รับยกเว้นการยื่นแบบแสดงรายการข้อมูลและร่างหนังสือชี้ชวนตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการยกเว้นการยื่นแบบแสดงรายการข้อมูลการเสนอขายศุกูกหมวด ๑ วิธีการยื่น และค่าธรรมเนียม \_\_\_\_\_\_\_\_\_\_\_\_\_\_\_\_\_ข้อ ๔๐ ให้ผู้เสนอขายศุกูกยื่นแบบแสดงรายการข้อมูลตามที่กําหนดในหมวด 2 และร่างหนังสือชี้ชวนตามแบบที่กําหนดตามมาตรา 72 ต่อสํานักงาน โดยให้ผู้เสนอขายปฏิบัติดังต่อไปนี้(1) ยื่นแบบแสดงรายการข้อมูลและร่างหนังสือชี้ชวน พร้อมเอกสารหลักฐานตามที่กําหนดไว้บนเว็บไซต์ของสํานักงานในรูปเอกสารสิ่งพิมพ์ จํานวนสามชุด(2) ยื่นเอกสารสรุปลักษณะสําคัญและความเสี่ยงของตราสาร (fact sheet) ซึ่งมีรายละเอียดสอดคล้องกับแบบแสดงรายการข้อมูลและร่างหนังสือชี้ชวน(3) ส่งข้อมูลในรูปของข้อมูลอิเล็กทรอนิกส์ผ่านระบบการรับส่งข้อมูลตามที่กําหนดไว้บนเว็บไซต์ของสํานักงาน (4) ข้อมูลที่ผู้เสนอขายศุกูกยื่นต่อสํานักงานทั้งในรูปเอกสารสิ่งพิมพ์และข้อมูลอิเล็กทรอนิกส์ต้องมีข้อความถูกต้องตรงกัน (5) ในกรณีเป็นการเสนอขายศุกูกที่ออกใหม่ซึ่งทรัสตีผู้ออกศุกูกเป็นนิติบุคคลแยกต่างหากจากผู้ระดมทุน ทรัสตีผู้ออกศุกูกต้องจัดให้ผู้ระดมทุนเป็นผู้ร่วมยื่นแบบแสดงรายการข้อมูลต่อสํานักงาน ในการยื่นแบบแสดงรายการข้อมูลตามวรรคหนึ่ง ให้ทรัสตีผู้ออกศุกูกแนบเอกสารที่ผู้ระดมทุนลงนามผูกพันว่าจะดําเนินการจัดทําและส่งงบการเงินและรายงานเกี่ยวกับฐานะการเงินและผลการดําเนินงานของผู้ระดมทุนตามภาค 4 ด้วย (6) ในกรณีที่ผู้ถือศุกูกประสงค์จะเสนอขายศุกูกแก่ประชาชนเป็นการทั่วไป ให้ผู้ถือศุกูกจัดส่งหนังสือของทรัสตีผู้ออกศุกูกและผู้ระดมทุนที่แจ้งต่อสํานักงานว่าได้ทราบถึงการเสนอขายศุกูกของผู้ถือศุกูกนั้นแล้ว และทราบถึงหน้าที่ที่จะต้องจัดทําและส่งงบการเงินและรายงานเกี่ยวกับฐานะการเงินและผลการดําเนินงานของทรัสตีผู้ออกศุกูกและผู้ระดมทุนตามภาค 4 ข้อ ๔๑ ให้ผู้เสนอขายศุกูกชําระค่าธรรมเนียมการยื่นแบบแสดงรายการข้อมูลตามหลักเกณฑ์และวิธีการที่กําหนดตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการกําหนดค่าธรรมเนียมการยื่นแบบแสดงรายการข้อมูล การจดทะเบียนและการยื่นคําขอต่าง ๆ ในวันที่ยื่นแบบแสดงรายการข้อมูลหมวด ๒ แบบแสดงรายการข้อมูล \_\_\_\_\_\_\_\_\_\_\_\_\_\_\_\_\_ข้อ ๔๒ การเสนอขายศุกูกต่อผู้ลงทุนสถาบันหรือผู้ลงทุนรายใหญ่ซึ่งมีข้อจํากัดการโอนหรือเงื่อนไขการโอนให้จํากัดอยู่ในกลุ่มผู้ลงทุนดังกล่าว ให้ยื่นแบบแสดงรายการข้อมูลดังต่อไปนี้ (1) การเสนอขายศุกูกระยะสั้นที่ออกใหม่หลายรุ่นหรือหลายครั้งที่เป็นไปตามหลักเกณฑ์ในข้อ 43 ให้ยื่นแบบ 69-SK ท้ายประกาศนี้ ก่อนการเสนอขายศุกูกระยะสั้นครั้งแรกและเมื่อแบบแสดงรายการข้อมูลมีผลใช้บังคับแล้วให้ทรัสตีผู้ออกศุกูกสามารถเสนอขายศุกูกระยะสั้นที่ออกใหม่ภายใต้แบบแสดงรายการข้อมูลดังกล่าวโดยไม่จํากัดจํานวนครั้งที่เสนอขาย(2) การเสนอขายศุกูกที่นอกเหนือจากกรณีตาม (1) ให้ยื่นแบบ 69-SK ท้ายประกาศนี้ทุกครั้งก่อนการเสนอขายศุกูกนั้นในแต่ละครั้งข้อ ๔๓ การเสนอขายศุกูกระยะสั้นที่จะได้ประโยชน์จากการยื่นแบบแสดงรายการข้อมูลตามข้อ 42(1) ต้องเป็นไปตามหลักเกณฑ์ดังต่อไปนี้ (1) เป็นศุกูกระยะสั้นประเภทและชนิดเดียวกัน รวมทั้งมีข้อผูกพันที่เกี่ยวกับการออกศุกูกระยะสั้นเป็นอย่างเดียวกัน แต่ไม่รวมถึงข้อผูกพันที่เกี่ยวกับผลประโยชน์ตอบแทนและอายุของศุกูกดังกล่าว(2) ระยะเวลาการเสนอขายในแต่ละครั้งหรือแต่ละรุ่นอยู่ในช่วงหนึ่งปีนับแต่วันที่แบบแสดงรายการข้อมูลที่ยื่นไว้ตามข้อ 42(1) มีผลใช้บังคับ(3) มูลค่าการเสนอขายครั้งใดเมื่อรวมกับศุกูกระยะสั้นอื่นที่ยังไม่ครบอายุ มีมูลค่าไม่เกินกว่ามูลค่าที่ระบุไว้ในแบบแสดงรายการข้อมูลที่ได้ยื่นไว้ตามข้อ 42(1)ข้อ ๔๔ การเสนอขายศุกูกแก่ประชาชนทั่วไป หรือที่ไม่เป็นไปตามลักษณะในข้อ 42ให้ยื่นแบบ 69-SUKUK ท้ายประกาศนี้ทุกครั้งก่อนการเสนอขาย เว้นแต่เป็นการยื่นแบบแสดงรายการข้อมูลซึ่งเป็นไปตามหลักเกณฑ์ในข้อ 45 ข้อ ๔๕ การยื่นแบบแสดงรายการข้อมูลสําหรับการเสนอขายศุกูกระยะสั้นที่ออกใหม่แบบเป็นโครงการตามที่ได้รับอนุญาตตามข้อ 27 ให้ยื่นแบบ 69-SUKUK ท้ายประกาศนี้ก่อนการเสนอขายศุกูกครั้งแรกของโครงการ และเมื่อแบบแสดงรายการข้อมูลมีผลใช้บังคับแล้ว ให้ทรัสตีผู้ออกศุกูกสามารถเสนอขายศุกูกระยะสั้นที่ออกใหม่ภายใต้แบบแสดงรายการข้อมูลดังกล่าวโดยไม่จํากัดจํานวนครั้งหรือรุ่นที่เสนอขาย แต่ระยะเวลาและมูลค่าการเสนอขายต้องเป็นไปตามเงื่อนไขที่กําหนดในข้อ 27(2) และ (3)ข้อ ๔๖ การยื่นแบบแสดงรายการข้อมูลตามข้อ 44 หรือข้อ 45 และร่างหนังสือชี้ชวนการเสนอขายศุกูกดังกล่าว ต้องมีที่ปรึกษาทางการเงินที่อยู่ในบัญชีที่สํานักงานให้ความเห็นชอบเป็นผู้ร่วมจัดทําและรับรองความถูกต้องครบถ้วนของข้อมูลข้อ ๔๗ งบการเงินและงบการเงินรวมของทรัสตีผู้ออกศุกูกและของผู้ระดมทุนที่เปิดเผยในแบบแสดงรายการข้อมูลและร่างหนังสือชี้ชวนต้องเป็นไปตามหลักเกณฑ์ เงื่อนไข และวิธีการทีคณะกรรมการกํากับตลาดทุนประกาศกําหนดตามความในมาตรา 56 โดยอนุโลม ข้อ ๔๘ ก่อนสิ้นสุดระยะเวลาการเสนอขายศุกูก หากผู้ยื่นแบบแสดงรายการข้อมูลได้เปิดเผยข้อเท็จจริงอันเป็นสาระสําคัญที่มิได้ระบุอยู่ในแบบแสดงรายการข้อมูลและหนังสือชี้ชวนให้แก่บุคคลใดเป็นการเฉพาะรายเพื่อประโยชน์ในการวิเคราะห์ความเหมาะสมของการลงทุน หรือการตัดสินใจลงทุน ผู้ยื่นแบบแสดงรายการข้อมูลต้องดําเนินการให้มีการเปิดเผยข้อเท็จจริง ดังกล่าวเพิ่มเติมในแบบแสดงรายการข้อมูลและหนังสือชี้ชวนโดยพลันภายในระยะเวลาดังนี้ (1) ในกรณีที่แบบแสดงรายการข้อมูลยังไม่มีผลใช้บังคับ ต้องเปิดเผยข้อมูลดังกล่าวก่อนวันที่แบบแสดงรายการข้อมูลมีผลใช้บังคับ (2) ในกรณีที่แบบแสดงรายการข้อมูลมีผลใช้บังคับแล้ว ต้องเปิดเผยข้อมูลดังกล่าวภายในวันทําการถัดจากวันที่ได้เปิดเผยข้อเท็จจริงต่อบุคคลนั้นข้อ ๔๙ ในกรณีที่ผู้เสนอขายศุกูกมีการเสนอขายศุกูกชนิดหรือรุ่นเดียวกันนั้นในต่างประเทศด้วย ข้อมูลในแบบแสดงรายการข้อมูลและร่างหนังสือชี้ชวนที่ยื่นต่อสํานักงานต้องมีรายละเอียดไม่น้อยกว่าข้อมูลที่ได้เปิดเผยในการเสนอขายศุกูกนั้นในต่างประเทศ เว้นแต่เป็นข้อมูลในส่วนที่ไม่ใช่สาระสําคัญสําหรับการเสนอขายศุกูกในประเทศ หมวด ๓ อํานาจของสํานักงานเกี่ยวกับการเปิดเผยข้อมูล \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๕๐ ให้สํานักงานมีอํานาจผ่อนผันการเปิดเผยรายละเอียดของข้อมูลตามที่กําหนดในประกาศนี้ได้ หากผู้เสนอขายศุกูกแสดงได้ว่ามีเหตุอันควรที่จะไม่แสดงรายละเอียดของข้อมูลดังกล่าวไว้ในแบบแสดงรายการข้อมูล ทั้งนี้ ข้อมูลที่ขอผ่อนผันดังกล่าวต้องมิใช่ข้อมูลที่กําหนดตามมาตรา 69(1) ถึง (10) และรายละเอียดของข้อมูลนั้นต้องไม่มีผลกระทบต่อการตัดสินใจของผู้ลงทุนอย่างมีนัยสําคัญข้อ ๕๑ ในการพิจารณาข้อมูลในแบบแสดงรายการข้อมูลและร่างหนังสือชี้ชวน หากสํานักงานเห็นว่ามีเหตุจําเป็นและสมควรเพื่อให้ผู้ลงทุนมีข้อมูลที่มีนัยสําคัญเพียงพอต่อการ ตัดสินใจลงทุน ให้สํานักงานมีอํานาจกําหนดให้ผู้ยื่นแบบแสดงรายการข้อมูลดําเนินการดังต่อไปนี้ภายในระยะเวลาที่สํานักงานกําหนด(1) ชี้แจง หรือแก้ไขเพิ่มเติมข้อมูล หรือส่งเอกสารหลักฐานเพิ่มเติม (2) จัดให้มีผู้เชี่ยวชาญเฉพาะด้านที่เป็นอิสระจัดทําความเห็นเกี่ยวกับความถูกต้องครบถ้วน หรือความน่าเชื่อถือของข้อมูลที่ปรากฏในแบบแสดงรายการข้อมูลและร่างหนังสือชี้ชวนหากผู้เสนอขายศุกูกไม่ดําเนินการตามที่สํานักงานกําหนดตามวรรคหนึ่ง ให้ถือว่าผู้เสนอขายศุกูกไม่ประสงค์จะยื่นแบบแสดงรายการข้อมูลและร่างหนังสือชี้ชวนต่อสํานักงานอีกต่อไปในการกําหนดให้ผู้เสนอขายศุกูกดําเนินการตามวรรคหนึ่ง สํานักงานอาจกําหนดให้ผู้เสนอขายศุกูกเปิดเผยการสั่งการ การดําเนินการ ข้อสังเกตของสํานักงาน หรือคําชี้แจงของผู้เสนอขายศุกูกผ่านทางเว็บไซต์ของสํานักงานตามแนวทางที่สํานักงานกําหนดด้วยก็ได้หมวด ๔ การรับรองข้อมูล \_\_\_\_\_\_\_\_\_\_\_\_\_\_\_\_\_ข้อ ๕๒ ให้บุคคลดังต่อไปนี้ลงลายมือชื่อเพื่อรับรองความถูกต้องครบถ้วนของข้อมูลในแบบแสดงรายการข้อมูล (1) ในกรณีที่เป็นการยื่นแบบแสดงรายการข้อมูลโดยทรัสตีผู้ออกศุกูก การลงลายมือชื่อของทรัสตีผู้ออกศุกูกในแบบต่าง ๆ ให้เป็นดังนี้ (ก) แบบ 69-SK ให้กรรมการผู้มีอํานาจลงนามผูกพันหรือกรรมการที่มีตําแหน่งบริหารสูงสุดที่ได้รับมอบอํานาจจากกรรมการผู้มีอํานาจลงนามผูกพันลงลายมือชื่อ (ข) แบบ 69-SUKUK ให้กรรมการทุกคนและผู้ที่ดํารงตําแหน่งบริหารสูงสุดสายงานบัญชีลงลายมือชื่อ(2) การเสนอขายโดยผู้ถือศุกูก ให้ผู้ถือศุกูกลงลายมือชื่อ ซึ่งในกรณีที่ผู้ถือศุกูกเป็นนิติบุคคลให้ผู้มีอํานาจลงนามผูกพันนิติบุคคลทุกคนลงลายมือชื่อ ในการนี้ ผู้ถือศุกูกต้องจัดให้กรรมการทุกคนและผู้ที่ดํารงตําแหน่งบริหารสูงสุดในสายงานบัญชีของทรัสตีผู้ออกศุกูกลงลายมือชื่อด้วย (3) การเสนอขายศุกูกที่ได้จัดให้มีที่ปรึกษาทางการเงิน ให้ผู้มีอํานาจลงนามผูกพันที่ปรึกษาทางการเงินลงลายมือชื่อ ในกรณีที่ทรัสตีผู้ออกศุกูกเป็นนิติบุคคลแยกต่างหากจากผู้ระดมทุน การลงลายมือชื่อตามวรรคหนึ่ง (1) ให้ใช้บังคับกับผู้ระดมทุนด้วยโดยอนุโลมข้อ ๕๓ ในกรณีที่มีเหตุจําเป็นและสมควรทําให้บุคคลที่ต้องลงนามเพื่อนิติบุคคลตามที่กําหนดในข้อ 52 ไม่สามารถลงลายมือชื่อได้ ให้นิติบุคคลดังกล่าวปฏิบัติให้เป็นไปตามหลักเกณฑ์ดังต่อไปนี้ เว้นแต่ได้รับการผ่อนผันจากสํานักงาน (1) หากเหตุที่ทําให้บุคคลดังกล่าวคนใดไม่สามารถลงลายมือชื่อได้ เกิดจากการที่บุคคลดังกล่าวอยู่ในภาวะไม่สามารถรู้ผิดชอบหรือไม่สามารถบังคับตนเองได้ เนื่องจากเจ็บป่วยทางร่างกายหรือทางจิต ผู้เสนอขายศุกูกไม่จําต้องจัดให้บุคคลดังกล่าวลงลายมือชื่อในแบบแสดงรายการข้อมูล(2) หากเหตุที่ทําให้บุคคลดังกล่าวคนใดไม่สามารถลงลายมือชื่อได้ เกิดจากกรณีอื่นนอกจากที่ระบุใน (1) เมื่อเหตุดังกล่าวหมดสิ้นไป ให้ผู้เสนอขายศุกูกจัดให้บุคคลดังกล่าวลงลายมือชื่อทันที เพื่อให้แบบแสดงรายการข้อมูลมีผลใช้บังคับได้ตามข้อ 54หมวด ๕ วันมีผลใช้บังคับของแบบแสดงรายการข้อมูล และร่างหนังสือชี้ชวน \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๕๔ ภายใต้บังคับมาตรา 75 ให้แบบแสดงรายการข้อมูลและร่างหนังสือชี้ชวนมีผลใช้บังคับเมื่อเป็นไปตามหลักเกณฑ์ดังต่อไปนี้(1) ในกรณีเป็นการเสนอขายศุกูกที่ออกใหม่ ซึ่งต้องได้รับอนุญาตตามมาตรา 33 ผู้เสนอขายศุกูกต้องได้รับอนุญาตให้เสนอขายศุกูกที่ออกใหม่นั้นแล้ว(2) ผู้เสนอขายศุกูกได้ชําระค่าธรรมเนียมการยื่นแบบแสดงรายการข้อมูลตามหลักเกณฑ์และวิธีการที่สํานักงานประกาศกําหนด(3) ผู้เสนอขายศุกูกได้แก้ไขเพิ่มเติมข้อมูลในแบบแสดงรายการข้อมูลและได้เปิดเผยข้อมูลตามข้อ 51 วรรคสาม (ถ้ามี) แล้ว (4) เมื่อพ้นกําหนดเวลาดังนี้ (ก) ห้าวันทําการนับแต่วันที่สํานักงานได้รับแบบ 69-SK ตามข้อ 42 ที่แก้ไขเพิ่มเติมครั้งหลังสุด (ไม่รวมข้อมูลเกี่ยวกับการเสนอขายศุกูกหรือข้อมูลอื่นที่มิใช่ข้อมูลสําคัญซึ่งสํานักงานผ่อนผันให้แก้ไขเพิ่มเติมได้) (ข) สิบสี่วันนับแต่วันที่สํานักงานได้รับแบบ 69-SUKUK ตามข้อ 44 หรือข้อ 45 ที่แก้ไขเพิ่มเติมครั้งหลังสุด (ไม่รวมข้อมูลเกี่ยวกับการเสนอขายศุกูกหรือข้อมูลอื่นที่มิใช่ข้อมูลสําคัญซึ่งสํานักงานผ่อนผันให้แก้ไขเพิ่มเติมได้)(5) ผู้เสนอขายศุกูกได้ระบุข้อมูลตามแบบแสดงรายการข้อมูลครบถ้วนแล้ว เพื่อประโยชน์ในการพิจารณาตามวรรคหนึ่ง (4) ข้อมูลเกี่ยวกับการเสนอขายศุกูกให้หมายถึงข้อมูลดังต่อไปนี้ (1) จํานวนและราคาศุกูกที่เสนอขาย (2) ระยะเวลาของการเสนอขาย (3) ลักษณะศุกูกที่เสนอขาย(4) รายละเอียดเกี่ยวกับการจอง การจัดจําหน่าย และการจัดสรร (5) ข้อมูลอื่นใดที่เกี่ยวข้องกับการซื้อขายศุกูกหรือที่มีลักษณะทํานองเดียวกันหรือเกี่ยวกับข้อมูลตาม (1) (2) (3) และ (4) ภาค ๓ การจอง การจัดจําหน่าย และการจัดสรรศุกูก \_\_\_\_\_\_\_\_\_\_\_\_\_\_\_\_\_\_\_\_\_ข้อ ๕๕ ให้นําหลักเกณฑ์ตามประกาศคณะกรรมการกํากับตลาดทุนว่าด้วยการจอง การจัดจําหน่าย และการจัดสรรหลักทรัพย์ที่ออกใหม่ ในส่วนที่เกี่ยวกับตราสารหนี้ มาใช้บังคับกับการจอง การจัดจําหน่าย และการจัดสรรศุกูกที่ออกใหม่โดยอนุโลม ในกรณีที่ทรัสตีผู้ออกศุกูกเป็นนิติบุคคลแยกต่างหากจากผู้ระดมทุน คําว่า "บริษัทที่ออกหลักทรัพย์" ตามประกาศดังกล่าวในส่วนที่เกี่ยวกับการจัดสรรหลักทรัพย์ นอกจากจะหมายถึงทรัสตีผู้ออกศุกูกแล้ว ให้หมายความรวมถึงผู้ระดมทุนด้วยทรัสตีผู้ออกศุกูกต้องจัดให้มีการแจกเอกสารสรุปลักษณะสําคัญและความเสี่ยงของตราสาร (fact sheet) ไปพร้อมกับการแจกใบจองซื้อศุกูกด้วย โดยเอกสารดังกล่าวต้องมีสาระตรงตามร่างเอกสารที่ยื่นต่อสํานักงานตามข้อ 40(2) ซึ่งผ่านการพิจารณาของสํานักงานแล้วภาค ๔ การเปิดเผยข้อมูลเกี่ยวกับฐานะการเงินและ ผลการดําเนินงานของทรัสตีผู้ออกศุกูกและผู้ระดมทุน \_\_\_\_\_\_\_\_\_\_\_\_\_\_\_\_\_ข้อ ๕๖ ให้นําหลักเกณฑ์ตามประกาศคณะกรรมการกํากับตลาดทุนว่าด้วยหลักเกณฑ์ เงื่อนไข และวิธีการรายงานการเปิดเผยข้อมูลเกี่ยวกับฐานะการเงินและผลการดําเนินงานของบริษัทที่ออกหลักทรัพย์ ในส่วนที่เกี่ยวกับตราสารหนี้ มาใช้บังคับกับการเปิดเผยข้อมูลเกี่ยวกับฐานะการเงินและผลการดําเนินงานของทรัสตีผู้ออกศุกูกโดยอนุโลม แต่ไม่รวมถึงแบบแสดงรายการข้อมูลประจําปีที่แนบท้ายประกาศดังกล่าว ซึ่งในกรณีนี้ให้ใช้แบบ 56-SUKUK ท้ายประกาศนี้แทน ในกรณีที่ทรัสตีผู้ออกศุกูกเป็นนิติบุคคลแยกต่างหากจากผู้ระดมทุน ข้อมูลที่ทรัสตีผู้ออกศุกูกต้องเปิดเผยตามหลักเกณฑ์ในวรรคหนึ่ง ให้หมายถึงข้อมูลดังต่อไปนี้(1) ข้อมูลของกองทรัสต์(2) ข้อมูลของผู้ระดมทุนข้อ ๕๗ งบการเงินของกองทรัสต์และงบการเงินรวมของผู้ระดมทุนที่ต้องเปิดเผยตามข้อ 56 วรรคสอง ต้องผ่านการตรวจสอบและแสดงความเห็นโดยผู้สอบบัญชีที่สํานักงานให้ความเห็นชอบ ภาค ๕ วันมีผลใช้บังคับของประกาศ \_\_\_\_\_\_\_\_\_\_\_\_\_\_\_\_\_\_\_ข้อ ๕๘ ประกาศนี้ให้ใช้บังคับตั้งแต่วันที่ 16 มกราคม พ.ศ. 2554 เป็นต้นไปผู้มีอํานาจลงนาม - ประกาศ ณ วันที่ 10 มกราคม พ.ศ. 2554 (นายธีระชัย ภูวนาถนรานุบาล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุนหมายเหตุ - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_เหตุผลในการออกประกาศฉบับนี้ คือ เพื่อทําให้เกิดการพัฒนาผลิตภัณฑ์ทางการเงินที่สอดคล้องตามหลักศาสนาอิสลามซึ่งจะเป็นประโยชน์ต่อการพัฒนาตลาดทุนไทย โดยเป็นการเพิ่มทางเลือกให้แก่ผู้ระดมทุนและผู้ลงทุน จึงจําเป็นต้องออกประกาศนี้